DCORP พุ่งแรง 22% เพ้อฝันลงทุน”Triple CH” ให้ผลตอบแทนงาม สวนงบฯ Q3 ขาดทุนอ่วม
DCORP พุ่งแรง 22% เพ้อฝันลงทุน"Triple CH" ให้ผลตอบแทน 100 ลบ. สวนกระแสงบฯ Q3/60 ขาดทุนอ่วม ล่าสุด ณ เวลา 11.36 น. ราคาอยู่ที่ 3.32 บาท บวก 0.60 บาท หรือ 22.06% สูงสุดที่ 3.40 บาท ต่ำสุดที่ 2.66 บาท มูลค่าซื้อขายที่ 108.86 ล้านบาท 
20 พ.ย. 2560

ผู้สื่อข่าวรายงานว่า ราคาหุ้นบริษัท ดีมีเตอร์ คอร์ปอเรชั่น จำกัด (มหาชน) หรือ DCORP ณ เวลา 11.36 น. ราคาอยู่ที่ 3.32 บาท บวก 0.60 บาท หรือ 22.06% สูงสุดที่ 3.40 บาท ต่ำสุดที่ 2.66 บาท มูลค่าซื้อขายที่ 108.86 ล้านบาท ขณะที่ดัชนีตลาดหุ้นไทยโดยรวมบวก 0.27%

โดยราคาหุ้น DCORP ปรับตัวขึ้นอย่างต่อเนื่องนับตั้งแต่บริษัทแจ้งข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ในวันที่ 17 พ.ย.60 จากกรณีที่ประชุมคณะกรรมการจัดการของบริษัทมีมติอนุมัติการเข้าร่วมลงทุนในสัดส่วน 35% กับ Triple CH Holdings Company Limited (Triple CH) คิดเป็นวงเงินการร่วมลงทุนรวม 30 ล้านบาท เพื่อประกอบธุรกิจการถ่ายทอดสดรายการฟุตบอลในประเทศฟิลิปปินส์ ซึ่งบริษัทได้เข้าลงนามในสัญญา Business Collaboration and Investment Agreement เมื่อวันที่ 9 พ.ย.ที่ผ่านมา
ขณะที่ นายธีรวิทย์ จารุวัฒน์ กรรมการและประธานเจ้าหน้าที่บริหาร DCORP เปิดเผยว่า การเข้าร่วมลงทุนในครั้งนี้บริษัทจะรับรู้รายได้จากค่าสนับสนุน หรือสปอนเซอร์การถ่ายทอดสดจากผลิตภัณฑ์ และบริษัทต่างๆในประเทศฟิลิปปินส์อย่างต่อเนื่อง
โดยคาดว่าหลังเริ่มถ่ายทอดสดในเดือนธ.ค.60 จะสร้างรายได้กว่า 100 ล้านบาท ตลอดฤดูกาลแข่งขันฟุตบอล 2560-2561 หากได้รับความนิยมสูงจะเพิ่มโอกาสจำนวนคู่ถ่ายทอดสดต่อสัปดาห์รวมไปถึงการได้รับสิทธิ์ในการถ่ายทอดในช่องทางอื่นๆ ไม่ว่าจะเป็นการรับชมจาก mobile platform ของ ABS-CBN จะทำให้มีเม็ดเงินจากโฆษณาและรายได้เพิ่มขึ้นอีกในอนาคต
อย่างไรก็ตามผลประกอบการไตรมาส 3/60 ที่ประกาศออกมาเมื่อวันที่ 13 พ.ย.60 บริษัทมีผลขาดทุนสุทธิ 73.87 ล้านบาท จากมีกำไร 8.92 ล้านบาท เมื่อช่วงเดียวกันเมื่อปีก่อน